آوروپا بیرلیگی کمیسیونونون عدالت‌دن مسئول عضوو دیدیه ریندرز، آوروپا بیرلیگینین ایران‌داکی اینسان حاقلاری پوزونتولارینا قارشی، اینقیلاب کئشیکچیلری اوردوسو سپاهی هدف آلماق دا داخیل یئنی یاپدیریملاری دگرلندیردیگینی، بوتون سئچه‌نکلرین ماسادا اولدوغونو سؤیله‌دی.
دیدیه ریندرز، آوروپا پارلمانی باش قورولوندا، ایران‌داکی وضعیتله باغلی تشکیل ائدیلن اوتورومدا دانیشدی.
آوروپا بیرلیگی، ایران-اینگیلتره ایکیلی وطنداشی اولان گئچمیش ساوونما باخانی کؤمکچیسی علیرضا اکبرینین اینگیلتره آدینا جاسوسلوق اتهامی ایله اعدام ائدیلمه‌سینین بیر کز داها  قینادیغینی بیلدیرن ریندرز،
"ایران‌داکی ایچ وضعیت بؤیوک بیر قایغی قایناغی اولاراق قالیر" دئدی.
ریندرز،
"آرخایین اولون کی، آوروپا بیرلیگینین ایران‌داکی حادثه‌لره جاواب وئره‌بیلمه‌سی اوچون بوتون سئچه‌نکلر ماسادادیر" ایفاده‌سینی ایشلتدی.
آوروپا شوراسینین، ایران اینقیلاب کئشیکچیلری اوردوسو سپاهی هدف آلماق دا داخیل اولماقلا یئنی محدودلاشدیریجی تدبیرلری دگرلندیردیگینی بیلدیره‌ن ریندرز، عینی زاماندا ایران مقاملاری ایله بوتون ارتباط کاناللاری وسطه‌سی ایله دیالوگ قورماغا دا داوام ائدیلدیگینی بیلدیردی.
ریندرز، ایران‌دا "جاسوسلوق، چیرکلی پوللارین یویولماسی و ارز قاچاقچیلیغی" ادعاسی ایله محاکیمه اولونان و ۴۰ ایل حبس جزاسینا محکوم ائدیله‌ن بیر بلژیک وطنداشینین اؤلکه‌سینه قایتاریلما مسئله‌سینه ده توخوناراق،
بو کیمی دوروملارلا باغلی عضو دؤولتلرله امکداشلیق ائتدیکلرینی قید ائتدی.
"ایران مقاملارینا، آوروپا بیرلیگی وطنداشلارینین اؤزباشینا گؤزآلتینا آلیندیغی حاللارینین راحاتسیز ائدیجی و قبول ائدیلمز آرتان ساییسینا قارشی تپکیمیزی هر فورصتده ایفاده ائدیریک" دئین دیدیه ریندرز، ایران‌دا توتوقلو اولان آوروپابیرلیگی وطنداشلارینا دستک وئرمه‌یه داوام ائد‌جکلرینی وورغولادی.
آوروپابیرلیگی سون اولاراق ۱۲ دسامبردا، ایران‌دا ۲۴ نفر و ۵ قورولوشو یاپدیریم لیستینه سالدیغینی آچیقلامیشدی.
معین ائدیلن شخصلر وارلیقلارینین دوندورولماسینا تابع توتولورکن، آوروپابیرلیگی وطنداشلاری و شیرکتلرینین اونلارا مالی دستک وئرمه‌سی ده قاداغان ائدیلیر.
بو شخصلر، آوروپابیرلیگی تورپاقلارینا گیرمه و بو تورپاقلاردان گئچیشلردن منع ائدیلیر.
